**הצעה לקרן שוסטרמן – "תכנית מעבר"**

**קידום מוביליות חברתית בקרב צעירים בחברה הערבית**

**תיאור הבעיה החברתית**:

תקופת הבגרות הצעירה, שמקובל לסמן את תחילתה עם הגעת הצעיר לגיל 18 ועם סיום לימודיו הפורמליים, הינה תקופה מכוננת עבור עתידם של צעירים רבים ברחבי העולם המערבי ובמדינת ישראל בפרט. שנה מכריעה במיוחד במהלך תקופה זו היא שנת הפער, שנה בה הצעירים לוקחים פסק זמן מכל מסגרת פורמלית המהווה חלק ממסלול ארוך יותר של קריירה כדי לצבור התנסויות התנדבותיות, מקצועיות ותעסוקתיות ועל מנת לחוות חוויות ייחודיות של פעם בחיים (כמו טיול בחו"ל).

אחד המאפיינים המרכזיים של תקופת הבגרות הצעירה, בפרט של שנת הפער, הוא ההתחלה של פרק חדש בחיים המצריך קבלת החלטות עצמאיות לגבי העתיד. מסקירת ספרות שערכנו עולה, כי התחומים המרכזיים המעסיקים ביותר צעירים, אשר בהם הם מוצאים את עצמם מקבלים החלטות משמעותיות הם: זוגיות, השכלה גבוהה וקריירה.

עבור צעירים ערבים, תקופת הבגרות הצעירה עלולה להיות מורכבת ומאתגרת במיוחד לאור החסמים החברתיים, הפוליטיים, הכלכליים והתרבותיים הניצבים ביניהם. עבור הצעירים הערבים, חסם השפה מהווה חסם עיקרי, ולאחריו אפליה תעסוקתית, חוסר היצע במקצועות רפואיים, ואי-המחויבות שלהם להתגייס לצבא. הללו מובילים, בתורם, להשתלבות נמוכה יותר בהשכלה הגבוהה, פנייה לעבודות כפיים כבר מגיל צעיר, מעבר ללימודים בחו"ל ומייצרים תופעה של "חוסר מעש".

מספר הצעירים הערבים שהם תושבי ישראל ואשר אינם עובדים או לומדים בכ – 71,000 – 56,000 (לא כולל כ- 19,000 נשים נשואות שאינן עובדות) המהווים בין 24% ל 30% מכלל הצעירים בגילאים הללו. השתלבות החברה הערבית בכלכלה היא אחד ממנועי הצמיחה המשקיים העיקריים, וכן כלי לצמצום פערים חברתיים.

הפערים בין האוכלוסייה הערבית ליהודית בהכנסה נובעים מחסמים טרום שוק העבודה – חסמים להשקעה בהון אנושי – ומחסמים הקשורים בשוק העבודה, כדוגמת אפליה, רמת תחבורה ותשתיות נמוכה, מחסור באזורי תעסוקה נגישים וחולשה של הרשויות המקומיות הערביות. (קסיר וישיב 2018) מראים באמצעות מודל של שיווי משקל כללי כי לאורך זמן ישנה ירידה במידת החשיבות של החסמים בשוק העבודה עצמו, לצד עלייה ברמת החשיבות של החסמים לרכישת הון אנושי.

**הנחות עבודה מרכזיות**

בראייתנו, האיכות הטרנספורמטיבית של שנת מכינה כפי שמתקיימת בחברה היהודית היא אמצעי משמעותי ורלוונטי לחברה הערבית בישראל. על-מנת להשפיע בטווח הארוך על בריאותה של החברה, חשוב שתהיה מסגרת רלוונטית לפיתוח האישיות, תפיסת העולם, הערכים ותמונת עתיד מטיבה של החניכים.

תפיסה בסיסית שמנחה אותנו היא היכולת לבצע התאמה אישית של התכנית והפעילויות לכל קהילה בהתייעצות עם מנהל בית הספר ומנהל האזור ו/או פורום חשיבה אזורי/יישובי שיוקם לצורך הטמעת התכנית.

קיימת שונות משמעותית בין בתי הספר במרכז ובצפון לבין בתי הספר בפזורה הבדואית בנגב. השונות בולטת במיוחד ברמה התרבותית, הגישה לתשתיות ובשליטה במיומנות השפה העברית.

בבסיס התוכנית עומד הרעיון על פיו התערבות מוקדמת ככל האפשר בתהליך הלימודי והחינוכי תוביל לצמצום פערים כבר בכיתה י"ב, בעיקר בעמידה בתנאי הקבלה למכללות - יחידות הבגרות (14 יח"ל במקצועות: אנגלית, מתמטיקה וערבית).

**מטרת העל**: סיוע לצעירים ערבים בהכוונה בתקופת המעבר עם סיום הלימודים בבית הספר לקראת ההשתלבות בחברה, אקדמיה ובתעסוקה שמטרתן הכוון, הקניית כלים וכישורים לתעסוקה ולאקדמיה, הגברת תחושת השייכות, פיתוח יכולות המנהיגות, הכנה לחיים הבוגרים.

**מטרות משנה** (אותן ניתן להעביר ליעדים מדידים כתלות במספרי המשתתפים ובאזורים בארץ שייבחרו במשותף)

1. הגברת השיתוף והשותפות ביישום התכנית עם נציגים מהחברה הערבית, לרבות ראשי הרשויות המקומיות הערביות והערים המעורבות, ביישום התכנית.
2. הגדלת מספר הצעירים העומדים בדרישות הסף לאוניברסיטאות ולמכללות האקדמיות.
3. הגדלת מספר הצעירים העומדים בדרישות הסף ללימודי טכנאים והנדסאים.
4. הגדלה וטיוב איכות הצעירים הרוכשים הכשרה מקצועית המותאמת לצרכי המשק והתעשייה.
5. הקנייה מיומנויות הנחוצות לפיתוח קריירה וכישורים המותאמים לעולם התעסוקה במאה ה-21.
6. בוגרי התוכנית יהוו מודל למצוינות חברתית ולימודית, המשלבת התנדבות ותרומה לחברה.

**אבני דרך בהטמעת התכנית:**

1. סקר שטח מקדים עם קבוצות תלמידים לבירור צרכים ואתגרים.
2. ועדת היגוי יישובית: ועדה זו תכלול אנשי מפתח מהעיריות המקומיות, המשרד לשוויון חברתי, קרן שוסטרמן, צוות ניהול התכנית, צוותי הנהלות בתי הספר המקומיים, ונציגי הורי התלמידים. ועדה זו תבחר תייעץ לגבי מסלולי הכשרה מקצועית ופרויקטים התנדבותיים. הם יעקבו אחר היישום ביישוב ויסייעו לקדם את התכנית, תוך חיזוק הקשר בין בעלי תפקיד ברשות המקומית ובין הצעירים המשתתפים בתכנית.
3. חשיפת התוכנית לתלמידים והוריהם בתחילת שנת הלימודים בשכבה יא'.
4. מיפוי היכולות והצרכים המקצועיים של התלמידים/ות .
5. יצירת מסגרת קבוצתית המאפשרת מתן מענה לתלמידי כיתות י"א וי"ב אשר מחפשים את דרכם למציאת המקצוע המתאים וחשיפתם למגוון המקצועות השונים.
6. הכשרת התלמידים לקראת סיום לימודיהם בתיכון והקניית כלים הנחוצים לבחירת מסלול התפתחות אישית.
7. שילוב התלמידים בקורסים ובמכינות המתאימות ליכולת וצרכי השוק.

**באילו מקומות נרצה לפתוח שנת מעבר לצעירים חסרי מעש בחברה הערבית?**

בכל יישוב עם עדיפות לפיילוט ביישובים בהם אנו מנהלים ומפעילים בתי-ספר.

רמלה, לוד, עכו, תרשיחא, מ.א. נווה מדבר ו מ.מ. כסייפה.

**איזו תשומות נדרשות ביא' ויב' בבתי הספר המזינים?**

* **רכז הכנה לחיים**: בכל בית ספר בו נבחר במשותף להפעיל פיילוט, יש למנות רכז הצלחה בתעסוקה שיהיה מכוון רק לטובת קידום הנושא הזה. הוא אדם המשולב במערכת החינוכית ומחוצה לה שתפקידו לקרוא ולראות כל תלמיד מתוך נקודת מבט של מבוגר אחראי ודואג. תפקידו יכלול בין היתר לארגן **מיט-אפים להנגשת עולם העבודה** בבית הספר בשילוב חברות פרטיות, **סיור במקומות עבודה** מחוץ לבית הספר, הפעלת תכניות ההתערבות שתאושרנה, תוך וידוא השתתפות התלמיד בפעילויות התכנית שאושרה לגביו.
* **תמיכה רגשית** הטמעת פעילויות לשיפור הרווחה הנפשית של התלמידים - עידוד וקידום המוטיבציה ללמידה ולהכשרה מקצועית-תעסוקתית - העצמת המשאבים הפנימיים, החשיבתיים, הרגשיים וההתנהגותיים של התלמידים.
* **עברית מדוברת**/**תעסוקתית** שילוב מורים/מרצים יהודיים בבתי ספר בחברה הערבית על-מנת לאפשר לתלמידים לתרגל עברית מדוברת, לפתח מיומנויות שיחה, להכיר דמויות לחיקוי מהחברה היהודית, ללמוד על התרבות של האחר במרחב הביתי.
* **מוטיבציה** - **יש לי חלום** להעצמה ולבניית תמונת עתיד - לפתח אינדיבידואל עצמאי שאינו תלוי בסביבה ומסוגל לדמיין את עתידו ולמקד את שאיפותיו. אינדיבידואל הלוקח אחריות על מעשיו היום, תוך הסתכלות על השפעתם ארוכת הטווח ועל עתידו וגדל להיות אזרח עצמאי כלכלית, יזם, תורם ומועיל לחברה.
* **סדנאות מגדר -** הכשרת התלמידות בתכנית חברתית ולימודית ייחודית תרחיב את ידיעותיהן במיומנויות התעסוקה הנדרשות  במאה ה-21, תעניק להם כלים אישיים בתחום העצמה נשית ותרומה לקהילה ותתרום לשילובם בעולם העבודה תוך מתן דגש על המגבלות הקהילתיות והמסורתיות בהן הן נמצאות, בדגש על החשיבות של איחור גיל החתונה בקרב הצעירות כאמצעי לפיתוח מקדים של יכולות אישיות, בגרות ומקצוע שיאפשרו אי תלותיות למען חברה בריאה יותר.

**מה המסלולים שנרצה להציע לצעירים בכל מוסד חינוכי** **במסגרת שנת המעבר?**

עקרון שמנחה אותנו הינה שבחירת המסלולים של הצעירים צריכה להיעשות בהיוועצות עם מנהל המוסד החינוכי בו נבחר במשותף להפעיל את התכנית.

בהכשרה המקצועית נכווין למקצועות רלוונטיים שיתנו לחניכים כלים ברורים להשתלבות בשוק העבודה. השתלבות זו היא בבסיס מדדי ההצלחה של התכנית. אנו מודעים לכך שהשתלבות מטיבה בשוק העבודה תהווה מרכיב חשוב אל מול שאר הכוחות שמשפיעים ומעצבים את חייהם של החניכים, ומושכים אותם לכיוונים אחרים פחות מטיבים.

צעיר בשנת המעבר ינותב לאחד מהמסלולים הבאים:

* מסלול א' - הכנה לקראת האוניברסיטה – טיוב בגרויות
* מסלול ב' – הכנה לקראת האוניברסיטה - פסיכומטרי / מבחן יע"ל
* מסלול ג' - הכשרה מקצועית-תעסוקתית ללימודי תעודה לדוגמה בתחומי אנליסט סייבר / תכנות / כתיבת קוד ועוד.
* מסלול ד' - לימודי הנדסאי/טכנאי

בכל קבוצה יהיו עד 25 צעירים בגילאי 18+ בוגרי כתה יב'.

**מה הם מרכיבי המעטפת אותם נרצה לכלול בהצעה במסגרת שנת הפער?**

העסקת **רכז "הצלחה ותעסוקה"** תחת ניהולו המקצועי של דיקאן הסטודנטים / מנהל המכינה - מעקב אחר ביקור סדיר של הצעירים וזיהוי מוקדם של בעיות אשר עלולות להוביל לנשירה בפועל לפני סיום שנת הפער, הכולל בדיקת יומני נוכחות ואיתור צעירים הנמצאים בנשירה סמויה, זיהוי סיבות הנשירה וקישור הצעיר המועד לנשירה לגורמים מקצועיים מתוך אורט ישראל.

**הכשרת רכזים**: ייערכו 10 מפגשי הכשרה שנתיים בני 3 שעות כל אחד, המתמקדים ביישום מיטבי של התוכנית. המפגשים הללו יתמקדו באתגרים, בהצלחות, בכישלונות וברעיונות המעשיים ליישום מיטבי של פרויקטים קיימים ועתידיים. הם יונחו על ידי מומחי שטח חיצוניים בעלי מומחיות בצעירים מהחברה הערבית, מעורבות אזרחית ואקטיביזם חברתי.

**קורס שפה** - חלק מ"שנת פער" תהיה למידה וליווי בהקשר לגישור על פערי שפה ואוריינות- הן בשפת האם ערבית והן בשפה העברית.

**כישורי המאה ה21** –לחזק כישורים אישיים ובינאישיים הנדרשים בעולם התעסוקה בעת זו ביניהם: עבודת צוות, נטוורקינג, חשיבה יצירתית ועוד.

**מה אנו מציעים לצד ההכשרה המקצועית?**

**מעורבות חברתית- תיקון עולם** - הצעירים יפעלו כשגרירים לקידום מסרים חברתיים-ערכיים, מתוך לקיחת אחריות אישית של הפרט כלפי קהילתו ויתנדבו במסגרות בהן יבחרו יחדיו. מטרת אפיק זה היא להכין אותם לשירות האזרחי בשנת יג' ולשמש ככלי נוסף בבנייתם כקבוצה ויצירת טרנספורמציה אצלם מתודעה צרכנית לתודעה יצרנית- מהישרדות למנהיגות.

**תמיכה חברתית** – גיבוש קבוצה חברתית, העשרה והעצמה באמצעות פעילויות חברתיות, פעילויות קבוצתיות. למשל: טקסים, הרצאות, סדנאות, פעילויות הפגתיות, ערבי שיא, טיולים, הכרת הארץ, והכרת האחר בחברה הישראלית - הנרטיבים הקיימים בחברה הישראלית, תוך הבלטת היכולת לקיים ניגודים כשותפים לחברה הישראלית.

**פעילות עם ההורים** - אנו מעוניינים שההורים והמשפחות ייקחו חלק בתהליך ויהוו מוקד משמעותי ביכולת שלנו להצליח לייצר טרנספורמציה תודעתית והתנהגותית בזמן ההתחנכות במכינה.

**הכנה לתעסוקה** – היכרות עם התעשייה, סיורים מקצועיים, שיחות עם בוגרים שהשתלבו בעבודה ובצבא.

**הקמה של ארגון בוגרים מהחברה הערבית וסיוע בהשמתן**

הקמת מועדון בוגרים כרשת חברתית המסייעת לקידום השמה איכותית ועל-מנת לסייע לציבור הסטודנטים לקבל דוגמאות ממשיות לסיפורי הצלחה. פעילות המעודון תכלול: פנייה אקטיבית לכל בוגרי המכללה בשלוש השנים האחרונות, ריכוז קורת חיים, הקמת מאגר מעסיקים פוטנציאליים, עריכת ירידי תעסוקה ועוד.

**תקציב ראשוני לדיון**:

|  |  |  |
| --- | --- | --- |
| **המרכיב** | **עלות** | **פירוט** |
| מנהל מכינה ל 2-4 קבוצות (50-100 צעירים) | 180,000 ₪ | משרה מלאה |
| רכז הצלחה ותעסוקה / הכנה לחיים | 80,000 ₪ | משרה חלקית לקבוצה של עד 25 צעירים |
| הכשרת רכזים | 15,000 ₪ | הכשרה שנתית לרכזים |
| מיפוי נטיות תעסוקתיות (כדוגמת שאלון הולנד) | 5,000 ₪ | יבוצע בשלב התיכון עבור כל קבוצה של 25 תלמידים |
| תמיכה רגשית ע"י עו"ס | 7,200 ₪ | לווי אישי שתי פגישות בשנה - עלות ל -25 צעירים |
| קורס שפה - עברית מדוברת/עסקית | 40,000 ₪ | 60 שעות לימוד – עלות לקבוצה של עד 25 צעירים. |
| סדנאות מוטיבציה, מגדר, מיומנויות ה 121, והכנה לעולם העבודה | 21,600 ₪ | 90 שעות לימוד– עלות לקבוצה של עד 25 צעירים. |
| מעורבות חברתית- תיקון עולם | 30,000 ₪ | פיתוח מיזם קהילתי-חברתי - כל קבוצה תקבל תקציב לפיתוח והקמת מיזם קהילתי-חברתי בר-קיימא |
| תמיכה חברתית | 50,000 ₪ | ערבי שיא, טיולים, הכרת הארץ, והכרת האחר בחברה הישראלית |
| פעילות עם ההורים | 5,000 ₪ | כיבוד ומרצים |
| מסלול א' - טיוב בגרויות | 50,000 ₪ | מתמטיקה, אנגלית ושפה - עפ"י מיפוי שיתבצע בשיתוף בתי הספר המזינים |
| מסלול ב' - הכנה לפסיכומטרי / יע"ל | 50,000 ₪ |  |
| מסלול ג' - הכשרה מקצועית/תעסוקתית - לימודי תעודה | מחיר משתנה | המחיר משתנה באופן משמעותי כתלות בסוג ההכשרה שאותה קבוצות צעירים תעבור יכול לנוע מ 30,000 ₪ עד 110,000 ₪ לקבוצה של 25 צעירים |
| מסלול ד' - לימודי טכנאי/הנדסאי | מחיר משתנה | עלות של 7,000 ₪ לצעיר לשנה |
| מועדון בוגרים | 120,000 ₪ | כולל שכר מרכז ( חצי משרה) ועליות הקמת אתר אינטרנט שיתופי פעולה ופרסום - החל מהשנה השנייה של הפרויקט |